Med parade og march gennem det centrale Aalborg blev der i dag sendt en tanke til alle nuværende og tidligere udsendte ved Flagdagen for Danmarks Udsendte.

På kassernen i Nørresundby blev der lagt kranse og mindet dem der ikke kom hjem igen, men onsdag var også dagen, hvor alle de hjemvendte og dem der lige nu er udsendt, fik en særlig tanke med på vejen. 5. september er nemlig Flagdagen for Danmarks Udsendte, og det blev markedet i Aalborg. Først på kassernen og siden i den centrale del af byen, hvor Trænregimentet sammen med soldaterforeninger holdt parade, og siden marcherede gennem gaderne. Det er en årligt tilbagevendende tradition, som betyder meget for dem, der har været udsendt. - Det giver en følelse af, at de bakker om omkring det, at jeg har været med til at bidrage for Danmark, siger Major Laurits Strange Møller, som har været udsendt til Irak. - Jeg synes, det er vigtigt, fordi det giver en bekræftelse af, at det jeg gør og har gjort, er rigtigt, siger seniorsergent Tina Birgitte Christensen, som har været udsendt til Bosnien, Irak og Afghanistan. Øverst i artiklen kan du se en reportage fra flagdagen i Aalborg.